বিজেপি : সংবিধান থেকে সর্বশক্তিমান আল্লাহর ওপর পূর্ণ আস্থা ও বিশ্বাস বাদ দেয়ার প্রতিবাদে  ১২টি ইসলামী ও সমমনা দলের ডাকা দেশব্যাপী ৩০ ঘণ্টা হরতালের প্রথম দিনে পুলিশ কর্তৃক খেলাফত মজলিসের মহাসচিব নেজামউদ্দিন, সাংগঠনিক সম্পাদক হুমায়ুন কবির, ওলামা পরিষদের সভাপতি দীন মোহাম্মদ ও সম্মিলিত ওলামা মাশায়েখ পরিষদের যুগ্ম মহাসচিব ড. খলিলুর রহমান মাদানী গ্রেফতার হওয়ার ঘটনায় বাংলাদেশ জাতীয় পার্টি-বিজেপির চেয়ারম্যান ব্যারিস্টার আন্দালিভ রহমান এমপি ও মহাসচিব শামিম আল মামুন তীব্র প্রতিবাদ জানান। যুক্ত বিবৃতিতে নেতৃদ্বয় বলেন, শান্তিপূর্ণ হরতালে সরকার অগণতান্ত্রিক প্রক্রিয়ায় নেতৃবৃন্দকে গ্রেফতার করেছে। একটি  গণতান্ত্রিক দেশে সরকারের এ ধরনের আচরণ সমিচীন নয়। জেল-জুলুম, নির্যাতন করে আন্দোলনকে কখনও স্তব্ধ করা যায় না। এই ফ্যাসিবাদি সরকারের পতন অনিবার্য। নেতৃদ্বয় গ্রেফতারকৃত নেতৃবৃন্দসহ শত শত আটককৃত নেতা কর্মীকে মুক্তিদানের জন্য সরকারের প্রতি জোর দাবি জানান। অন্যথায় আগামীতে আরও কঠোর আন্দোলনের মাধ্যমে সরকারকে পদত্যাগে বাধ্য করা হবে।  খেলাফত মজলিস : খেলাফত মজলিসের আমীর অধ্যক্ষ মাওলানা মোঃ ইসহাক এক বিবৃতিতে ইসলামী সমমনা ১২টি দল কর্তৃক আহূত ৩০ ঘণ্টার হাতালে বিভিন্ন ইসলামী দলের নেতৃবৃন্দের গ্রেফতারে তীব্র নিন্দা ও ক্ষোভ  প্রকাশ করেছেন। আমীরে মজলিস বলেন, ওলামা মাশায়েখদের ওপর পুলিশী নির্যাতন করে তৌহিদী জনতাকে দাবিয়ে রাখা এবং সরকারের পতন ঠেকিয়ে রাখা যাবে না। দেশের জনগণ যেভাবে ফুসে উঠেছে তাতে এ সরকারের পতন এখন সময়ের ব্যাপার মাত্র। তিনি অবিলম্বে গ্রেফতারকৃত ইসলামী নেতৃবৃন্দের মুক্তি দাবি করেন।  জাতীয় ফতোয়া বোর্ড : আলেম-উলামাদের শান্তিপূর্ণ মিছিলে পুলিশ কর্তৃক নগ্ন হামলা ও গ্রেফতারের তীব্র ক্ষোভ ও নিন্দা জানিয়ে নেতৃবৃন্দ বলেন, আলেম-উলামাদের ওপর জেল, যুলুম, নির্যাতন সরকারের জন্য শুভ হবে না। এ সমস্ত কর্মকান্ডের ফলে দেশের ওপর গজব  নাযিল হতে পারে। কারণ আলেম-উলামাগণ হলেন ঈমান ও ইসলামের ধারক ও বাহক। এই অধিকার তাদের আল্লাহই দিয়েছেন। এই অধিকার থেকে বঞ্চিত করা পৃথিবীর কোন শাক্তির নেই। অবিলম্বে গ্রেফতারকৃত আলেম-উলামাদের মুক্তি দিন। দেশে শান্তি-শৃক্মখলা বজায় রাখুন। নচেৎ সরকারের অস্তিত্ব আল্লাহর গজবে ধ্বংস হয়ে যেতে পারে।  বিবৃতিদাতাদের মধ্যে রয়েছেন, প্রফেসর ড. মুফতি মাওলানা আব্দুস সালাম মাদানী, ড. ইয়াহইয়ার রহমান, প্রফেসর মুফতি ড. আবদুল মাবুদ, মুফতি মাওলানা আবুল বাশার, মুফতি মাওলানা শাহ আরিফ বিল্লাহ, অধ্যাপক মুফতি মাওলানা আনম রফীকুর  রহমান মাদানী, মুফতি ড. সিকান্দার আলী মাদানী, মুফতি ড. তরিকুল ইসলাম মাদানী প্রমুখ।  বাংলাদেশ ন্যাপ : বাংলাদেশ ন্যাপ চেয়ারম্যান জেবেল রহমান গাণি ও মহাসচিব এম গোলাম মোস্তাফা ভূইয়া এক বিবৃতিতে ইসলামী ও সমমনা দল আহূত শান্তিপূর্ণ হরতাল পালনকালে পুলিশী হামলা, গ্রেফতারের তীব্র নিন্দা, ক্ষোভ ও প্রতিবাদ জানিয়ে বলেছেন, আলেম-উলামাদের ওপর হামলা-লাঠিপেটা, গ্রেফতার করে সরকার মূলত ইসলামের ওপর আঘাত হেনেছে। এর মাধ্যমে সরকারের চরম ইসলামবিদ্বেষী মনোভাবের বহিঃপ্রকাশ। কোরআন-সুন্নাহবিরোধী কোন আইন প্রণয়ন করা হবে না মর্মে ওয়াদা  করে ক্ষমতায় এসে সরকার ইসলামবিরোধী যে সকল কাজ করছে তাতে তাদের চরম মূল্য দিতে হবে।  ন্যাপ ভাসানী : ৩০ ঘণ্টা শান্তিপূর্ণ হরতাল পালনের সময় আওয়ামী গুন্ডাবাহিনী ও পুলিশবাহিনীর হামলা, নির্যাতন ও গ্রেফতারে তীব্র ভাষায় প্রতিবাদ, নিন্দা ও নেতাকর্মীদের অবিলম্বে মুক্তি দাবি করে ন্যাপ-ভাসানী চেয়ারম্যান শেখ আনোয়ারুল হক এক বিৃবৃতিতে বলেন, বর্তমান সরকার গণতন্ত্রের কথা বলে কিন্তু কার্যকলাপে অগণতান্ত্রিক। তারা আওয়ামী গুন্ডাবাহিনী ভূমিকা তীব্র নিন্দা জানান।  হাক্কানী পীর মাশায়েখ পরিষদ : দুনিয়াবী কোন স্বার্থ হাসিল  কারার জন্য নয় ঈমান ও ইসলাম রক্ষা করাই তাদের একমাত্র অপরাধ। আমাদের দেশের সরকার যদি মুসলিম সরকার হন তাহলে ঈমান বাঁচানোর এই দাবি অবশ্যই সরকারের থাকা প্রয়োজন ছিল। শুধুমাত্র সংবিধানে আল্লাহর প্রতি পূর্ণ আস্থা ও বিশ্বাস পুনস্থাপন, কুরআন সুন্নাহবিরোধী নারীনীতি বাতিল এবং ঈমান ও ইসলাম রক্ষার জন্য আলেম, উলামা, পীর, মাশায়েখগণ রাজপথে নেমে এসেছেন। বিবৃতিতে বলেন, ইসলামী নেতৃবৃন্দকে অবিলম্বে মুক্তি দিন। তাদের ওপর কোন ধরনের মিথ্যা মামলা, জেল, যুলুম, করা হলে দেশের ইসলামপ্রিয় তৌহিদী জনতা ঐক্যবদ্ধ হয়ে আপনাদের বিরুদ্ধে রাজপথে  নামতে বাধ্য।  বিবৃতিদাতাদের মধ্যে রয়েছেন, হযরত মাওঃ আবুল বশর পীল সাহেব শাহতলী, মাওঃ আরিফ বিল্লাহ সিদ্দীকি ছোট পীর সাহেব শর্ষিণা, শাহ কামরুল হাসান সাঈদ আনসারী পীরসাহেব টেকেরহাট, শাহ এমদাদুল্লাহ পীর সাহেব, খাজা শাহ ওয়ালিউল্লাহ পীর সাহেব গাছতলা, মাওঃ ফেরদাউছ পীর সাহেব বরগুনা, মাওঃ আঃ মোমেন নাছেরী পীর সাহেব মিরেরশরাই দরবার শরীফ, হযরত মাওঃ আবু ছাইদ পীর সাহেব প্রমুখ।  খুলনার ৫০০১ বিশিষ্ট আলেম : সংবিধানে আল্লাহর প্রতি পূর্ণ আস্থা ও বিশ্বাস বহাল রাখা, কুরআন সুন্নাহবিরোধী নারীনীতি, জাতীয় শিক্ষানীতির নামে  প্রবর্তিত ধর্মহীন শিক্ষানীতির সংশোধনসহ নানামুখী ইসলামবিরোধী চাক্রান্তের প্রতিবাদে ইসলামী ও সমমনা ১২ দল আহূত শান্তিপূর্ণ হরতালের মিছিলে পুলিশের বর্বর হামলা ও গ্রেফতারের তীব্র নিন্দা ও ক্ষোভ জানিয়ে খুলনা বিভাগীয় ৫০০১ জন বিশিষ্ট আলেম বলেন, ড. মাওলানা খলিলুর রহমান মাদানীসহ গ্রেফতারকৃত ইসলামী নেতৃবৃন্দকে অবিলম্বে মুক্তি দিন। নচেৎ দেশের আলেম-উলামা, পীর, মাশায়েখ ও তৌহিদী জিনতাসহ সকলস্তরের জনগণ সরকারের বিরুদ্ধে দুর্বার আন্দোলন গড়ে তোলার মাধ্যমে নেতৃবৃন্দকে মুক্ত করে আনবে ইনশাআল্লাহ।  বিৃবতিদাতাদের মধ্যে রয়েছেন,  অধ্যক্ষ মাওলানা আবদুল খালেক, মাওলানা মাহমুদুর রহমান, মাওলানা রুকুনদ্দীন মাদানী, অধ্যক্ষ মাওলানা রহমাতুল্লাহ, অধ্যক্ষ ইদ্রীস আলী, অধ্যক্ষ মাওলানা মানসুরুর রহমান, অধ্যক্ষ মাওলানা আঃ রহমান, অধ্যাক মাওলানা আঃ কুদ্দুস, মাওলানা মোনাওয়ার মাদানী প্রমুখ।